A dalverseny első éveiben nem vonatkozott semmilyen szabályozás a nyelvhasználatra. 1966-tól az EBU bevezette azt a szabályt, hogy mindegyik dalt az adott ország egyik hivatalos nyelvén kell előadni, vagyis Belgium indulóinak francia, holland, vagy német nyelven. Ezt a szabályt 1973 és 1976 között rövid időre eltörölték. A vallon tévé ekkor is francia nyelvű dalokat küldött, viszont a flamand tévé a szabad nyelvválasztást kihasználva 1975-ben holland és angol kevert nyelvű dallal, 1977-ben teljes egészében angol nyelvű dallal nevezett. 1977-ben már ismét érvénybe lépett a nyelvi szabály, de ekkor Belgium és Németország kivételesen mentesült ez alól, mert már korábban kiválasztották indulójukat.